UDTALELSE FRA KOMMISSIONEN

om Republikken Kroatiens ansøgning om tiltrædelse af Den Europæiske Union

EUROPA-KOMMISSIONEN HAR —

under henvisning til traktaten om Den Europæiske Union, særlig artikel 49, og

ud fra følgende betragtninger:

(1) Enhver europæisk stat, som respekterer Den Europæiske Unions værdier og forpligter sig til at fremme dem, kan ansøge om at blive medlem af Unionen. Unionen bygger på værdierne respekt for den menneskelige værdighed, frihed, demokrati, ligestilling, retsstaten og respekt for menneskerettighederne, herunder rettigheder for personer, der tilhører mindretal.

(2) Republikken Kroatien har ansøgt om at blive medlem af Den Europæiske Union.

(3) Kommissionen fremsatte allerede i sin udtalelse af 20. april 2004 om Kroatien[1] sine synspunkter om visse vigtige aspekter af de spørgsmål, der opstår i forbindelse med landets ansøgning.

(4) Det Europæiske Råd fastlagde på sit møde i København i juni 1993 de kriterier, som ligger til grund for tiltrædelsesprocessen, og Kommissionens periodiske vurderinger af, hvorvidt Kroatien er parat til medlemskab. Ifølge de politiske kriterier skal Kroatien have opnået stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretallene; disse krav er nu nedfældet i traktaten om Den Europæiske Union og Den Europæiske Unions charter om grundlæggende rettigheder. Ifølge de økonomiske kriterier skal ansøgerne have en fungerende markedsøkonomi og være i stand til at klare konkurrencepresset og markedskræfterne i Unionen. Det EU-retlige kriterium refererer til landets evne til at påtage sig de forpligtelser, der følger af traktaterne og gældende EU-ret, herunder dets tilslutning til målet om en politisk, økonomisk og monetær union. Unionens evne til at optage nye medlemmer uden derved at sætte tempoet i den europæiske integration over styr er ligeledes af stor betydning og bør indgå i overvejelserne i såvel Unionens som ansøgerlandets almindelige interesse.

(5) Betingelserne i stabiliserings- og associeringsprocessen for landene i det vestlige Balkan blev defineret af Rådet den 31. maj 1999 og omfatter samarbejde med Den Internationale Krigsforbryderdomstol vedrørende det Tidligere Jugoslavien og regionalt samarbejde.

(6) I december 2006 fastslog Det Europæiske Råd, at en udvidelsesstrategi, som bygger på konsolidering, konditionalitet og kommunikation, sammen med EU's kapacitet til at integrere nye medlemmer udgør grundlaget for en fornyet enighed om udvidelse.

(7) Tiltrædelsesvilkårene samt den deraf følgende tilpasning af traktaterne blev forhandlet på en konference mellem medlemsstaterne og Kroatien. Disse forhandlinger blev ført i overensstemmelse med forhandlingsrammen, der opstiller strenge betingelser for åbning og lukning af kapitler. Forhandlingerne blev afsluttet den 30. juni 2011, og de aftalte bestemmelser er rimelige og hensigtsmæssige.

(8) Kroatiens optagelse i Den Europæiske Union indebærer, at landet uden forbehold accepterer traktaten om Den Europæiske Union, traktaten om Den Europæiske Unions funktionsmåde og traktaten om Oprettelse af Det Europæiske Atomenergifællesskab og alle de heri opstillede målsætninger, afgørelser af enhver art, der er truffet, siden deres ikrafttrædelse, og de løsninger, der er valgt med hensyn til udvikling og styrkelse af Den Europæiske Union og disse Fællesskaber.

(9) Det må især fremhæves, at den retsorden, der er indstiftet ved disse traktater, væsentligt karakteriseres derved, at visse af deres bestemmelser og visse retsakter, der er vedtaget af institutionerne, finder umiddelbar anvendelse og går forud for nationale bestemmelser, som måtte være i strid dermed, og at der findes fremgangsmåder, der sikrer en ensartet fortolkning af EU's retsregler. Tiltrædelse af Den Europæiske Union indebærer anerkendelse af disse reglers bindende karakter, og overholdelsen af disse er uomgængelig nødvendig for at sikre EU-rettens effektivitet og enhed.

(10) Kommissionen mener, at Kroatien opfylder de politiske kriterier og forventer, at Kroatien opfylder de økonomiske kriterier og EU-retten og er klar til medlemskab den 1. juli 2013. Medlemskab kræver fortsat overholdelse af de værdier, som EU bygger på, og en forpligtelse til at fremme disse.

(11) Kroatien har nået en høj grad af parathed med hensyn til medlemskab. Kommissionen opfordrer Kroatien til at fastholde sin indsats for at gennemføre EU-retten og yderligere styrke landets administrative kapacitet, herunder gennem holdbare fremskridt med reformen af den offentlige forvaltning. Kommissionen vil fortsat tæt overvåge Kroatiens opfyldelse af alle de forpligtelser, landet har påtaget sig i tiltrædelsesforhandlingerne, herunder de forpligtelser, der skal være opfyldt før tiltrædelsen, og de fortsatte forberedelser for at påtage sig forpligtelserne ved medlemskab efter tiltrædelse. Overvågningen vil navnlig fokusere på de forpligtelser, Kroatien har påtaget sig med hensyn til retsvæsenet, bekæmpelse af korruption og grundlæggende rettigheder, retfærdighed, frihed og sikkerhed, herunder grænseforvaltning, og konkurrencepolitik. Hvis der identificeres problemer under overvågningsprocessen, som Kroatien ikke afhjælper, vil Kommissionen om nødvendigt sende varslingsskrivelser til de kroatiske myndigheder, og den kan foreslå Rådet at træffe hensigtsmæssige foranstaltninger allerede før tiltrædelsen. Kommissionen forbeholder sig også ret til at påberåbe sig forskellige beskyttelsesklausuler i tiltrædelsestraktaten samt den specifikke mekanisme for statsstøtte til Kroatiens værfts- og stålindustri.

(12) Kommissionen opfordrer de kroatiske myndigheder til at afslutte oversættelsen og revisionen af EU-retten inden tiltrædelsesdatoen for at sikre retssikkerhed for gennemførelsen af EU-lovgivningen.

(13) En af Den Europæiske Unions målsætninger er at styrke solidariteten mellem medlemsstaternes befolkninger og samtidig tilgodese disses historie, kultur og traditioner.

(14) Udvidelsen af Den Europæiske Union med Kroatiens tiltrædelse vil bidrage til at styrke stabilitet, frihed og velstand i Europa. Kroatien forventes at spille en aktiv rolle i det regionale samarbejde i landene i det vestlige Balkan. Kommissionen glæder sig over Kroatiens erklæring om fremme af de europæiske værdier i det sydøstlige Europa, navnlig Kroatiens forpligtelse til at sikre, at bilaterale spørgsmål ikke bremser kandidatlandenes tiltrædelsesproces. Kroatiens tiltrædelse bekræfter EU's engagement i de vestlige Balkanlandes europæiske perspektiv —

AFGIVET POSITIV UDTALELSE:

om republikken Kroatiens tiltrædelse til Den Europæiske Union.

Denne udtalelse er rettet til Rådet.

[1] KOM(2004) 257 endelig.